钦定古今图书集成/历象汇编/庶征典/第134卷 > 《河清赋》〈有序〉胡广
## 钦定古今图书集成/历象汇编/庶征典/第134卷 > 《河清赋》〈有序〉胡广

永乐三年春正月癸卯，高平王、平阳王奏“禹门津黄河清。” 朝臣欢动，以为皇上圣德所致。进表称贺，皇上谦抑不居。未几，秦王暨山西守土之臣亦皆来奏。见者谓其清如碧玉，洞鉴毫发。既而成五色。经三旬有二日，渐复其旧。稽之载籍，黄河千年一清，圣王之大瑞。而五色者，尤瑞之大者也。洪惟皇上以至圣之德，“作配天地，广运神化，瑞应之来，适当其期。臣叨陪侍从，幸睹兹《盛事，宜有纪述》，以传诵将来。” 其辞曰：

“盖闻洪河之水，通银潢而直下。介箕斗之微茫，绕崑
仑而奔泻。欻潜行于地中，忽涣发乎重野。景如吸海
之长虹，势若驰冈之迅马。惊湍腾逝，悍波冲射。竞千
雷兮砰渹，𩰚万鼍兮呼咤。淈泥沙兮悠扬，羌昼夜兮
不舍。方其导积石，历龙门。下底柱，逾孟津。出乎无际，
漂乎无垠。临万顷兮漭潒，折九曲兮沄浑。想夫浩浩”
汤汤，湮塞未疏。济漯莫从，淮泗尚潴。汇四隩而为壑，
襄高陵而成污。暨九川兮涤源，九州兮既别。拯苍生
于垫溺，免斯世于鱼鳖。惟六府之孔修，赖胼胝之伟
烈。嗟形容于允翕，谅一苇之可越。逮乎周道既东，文
武益远。清人麃其翱翔，方叔去而不返。葛藟兴绵绵
之咏，尼父有已矣之叹。至若瓠子载决，《宣房》既歌。下淇园之绿篠，沈美玉于沧波。恒汨汨兮混浊，或沸啮
兮盘涡。曾未识其安流，胡能有于盈科。诵《逸诗》兮俟
清，嘅人寿兮几何。信不可兮骤得，必以待夫时之泰
和。尔乃禹门中辟，碛石碕𥐟，洪涛不兴。一碧千里，若
人间兮天上，渺予视兮衍迆。式同观乎渭滨，俨浮游
于湘沚。澄靓兮泓渟，滉瀁兮弥弥。鄙鸭绿于汉江，陋
苔清于淮涘。澹玻璃兮洞射，凝云母兮无滓。风泠泠
兮吹渌漪，天晃朗兮映涟泚。粲飞鸟兮白鸥，数游鳞
兮鳣鲔。山倒黛兮染翠，岚拖练兮成绮。姱潋滟兮挼
蓝，堪荐洁于明水。朝阳升兮淀彩荡，夜月照兮镜光
洗。纷挥霍兮五色，乍纡徐而忽驶。实元气之融会，而
发荣光于此乃有黄。居河之漘。睹𣽂潫兮莹彻，为
盛世之休征。爰以告言，闻于紫宸。无小大而咸喜，腾
遐迩之欢声。惟圣人兮在上，致四海兮隆平。霈仁恩
兮汪洋，洽寰宇兮皆春。萃诸福兮毕来，沓众瑞兮骈
臻。所以天储其精，地閟其灵。而千载之嘉应，实有待
于圣明。乃谦抑而弗居，逊肤美而曷胜。盖功愈大而
心愈小，道弥高而德弥“弘。视夫平成之绩，亘万世而
同称者也。猗欤圣皇，允协神禹。稽河清之致祥，翳寥
寥兮前古。抚金人而徘徊，摩铜狄而容与。未有并美
于今日，亦漫漶而莫呒。泛星槎以寻源，聊逍遥兮银
渚。俾元冥兮先驱，访往迹于河鼓。云冉冉兮斯征，路
迢迢兮远举。憩鹊桥而孤吟，睇层霄而延伫。瞻珠阙
之崔巍，聆群仙兮夜语，谓圣皇兮达孝，克继述于太
祖，缵洪业兮率旧章，靡毫发兮爽轨度，诚于穆而不
已。全睿智于文武，天茂锡以纯祉，浩穰穰兮繁聚，粤
鸿荒兮茫茫，河之清兮今始睹。于以阐皇猷之精微，
隆子孙无穷之祚。彼汉唐之偶值，又奚可以比数？冁
元元而无知，将以告夫下土。羲和忽兮启驾”，宵膧胧
兮欲曙。灵缤缤兮既遥，揽余袂兮来下。扶云汉之昭
回，挹九天之湛露，披琅玕以自呈，造金门而献《河清》
之赋，于是为之歌曰：“河水兮清涟，聿应期兮斯千年。
圣皇御极兮德配天，于万亿秭兮福禄绵绵。”